বিচারপতির বাংলোয় আগুনের পর মিলল পুড়ে যাওয়া নোটের বান্ডিল!

নয়া দিল্লি : দিল্লি হাইকোর্টের (Delhi High Court) বিচারপতি যশবন্ত বর্মার (Justice Yashwant Verma) সরকারি বাসভবনে অগ্নিকাণ্ডের পর এক ঘরে বিপুল পরিমাণ নগদ অর্থ পাওয়ার ছবি ও ভিডিও প্রকাশ্যে এসেছে। শনিবার সুপ্রিম কোর্ট পুলিশ এবং দমকলের প্রাপ্ত প্রমাণ তাদের ওয়েবসাইটে প্রকাশ করে। এই ঘটনার জেরে ভারতের প্রধান বিচারপতি (CJI) সঞ্জীব খান্না বিচারপতি বর্মার বিরুদ্ধে অভ্যন্তরীণ তদন্তের জন্য তিন সদস্যের কমিটি গঠন করেছেন। একইসঙ্গে তাকে বিচারিক কাজ থেকে সাময়িকভাবে বিরত রাখা হয়েছে।

১৪ মার্চ বিচারপতি বর্মার বাংলোয় আগুন লাগার পর দমকল বাহিনী তা নিয়ন্ত্রণে আনে। এরপরই একটি ঘরে আধপোড়া নোটের বান্ডিল পাওয়া যায় বলে অভিযোগ ওঠে। প্রাথমিকভাবে অনুমান, সেখানে প্রায় ১৫ কোটি টাকার মতো নগদ ছিল। এই ঘটনা জানাজানি হতেই শুক্রবার বিচার বিভাগের স্বচ্ছতা ও দুর্নীতি নিয়ে আলোচনা শুরু হয়। সুপ্রিম কোর্টের কলেজিয়াম বৃহস্পতিবার সন্ধ্যায় একটি জরুরি বৈঠক ডাকে, যেখানে বিচারপতি বর্মাকে এলাহাবাদ হাইকোর্টে বদলির সিদ্ধান্ত নেওয়া হয়।

আরও পড়ুন: বাংলায় মদ, তামাক নিষিদ্ধ করার বিষয়ে মত দিলেন সাধারণ মানুষ

তবে সুপ্রিম কোর্ট স্পষ্ট করেছে যে, বিচারপতি বর্মার বদলি সম্পূর্ণ আলাদা একটি প্রশাসনিক সিদ্ধান্ত। তার বাসভবনে পাওয়া বিপুল নগদ টাকার অভিযোগের সঙ্গে বদলির কোনও সম্পর্ক নেই। অন্যদিকে, দিল্লি হাইকোর্টের প্রধান বিচারপতি ডিকে উপাধ্যায়ের প্রতিবেদনের ভিত্তিতে তদন্ত এগিয়ে চলছে। বিচারপতি বর্মা এখনও এই বিষয়ে প্রকাশ্যে কোনও মন্তব্য করেননি।

ঘটনাস্থল থেকে চার-পাঁচটি আধপোড়া বস্তা উদ্ধার হয়েছে, যার ভেতরে প্রচুর পরিমাণে নগদ অর্থ ছিল। আগুন লাগার কারণ খতিয়ে দেখছে তদন্তকারী দল। পুলিশের পক্ষ থেকে ১৫ মার্চ এই ঘটনার ছবি ও ভিডিও প্রকাশ করা হয়, যা মুহূর্তের মধ্যেই ছড়িয়ে পড়ে। এরপর বিষয়টি নিয়ে আইনজীবী মহল এবং বিচার বিভাগে আলোড়ন পড়ে যায়।

বর্তমানে এই ঘটনাকে কেন্দ্র করে বিচার বিভাগের বিশ্বাসযোগ্যতা ও স্বচ্ছতা নিয়ে প্রশ্ন উঠেছে। সুপ্রিম কোর্টের গঠিত কমিটি তদন্ত শেষে রিপোর্ট জমা দেবে, তারপরই বিচারপতি বর্মার ভবিষ্যৎ সিদ্ধান্ত নেওয়া হবে। তবে এত বিপুল পরিমাণ নগদ কোথা থেকে এল, কেন তা ওই সরকারি বাসভবনে রাখা হয়েছিল, তা নিয়ে রহস্য দানা বেঁধেছে। তদন্ত চলতে থাকায় এ বিষয়ে সুপ্রিম কোর্টের পক্ষ থেকে কোনও মন্তব্য পাওয়া যায়নি।